Qed jilħqu l-qofol tagħhom l-preparamenti tal-Forzi Armati għall-parata ċerimonjali tal-Ġimgħa meta Marie Louise Coleiro Preca tieħu l-ġurament tal-ħatra bħala d-disa’ President ta’ Malta. Jumejn qabel iċ-ċerimonja, tvm.com.mt segwa il-preparazzjoni tal-Forzi Armati .. kemm dak li se jiġri fuq l-art, kif ukoll mill-ajru. Fil-Barracks ta’ Ħal Luqa, s-suldati fosthom erba’ nisa għaddejjin bil-provi tal-parata sabiex joħrog l-aqwa xogħol għal din l-okkażjoni. Il-Kaptan Edrick Zahra, li għandu f’idejh r-reponsabbilità tal-kordinazzjoni tal-parata ta’ nhar l-Gimgħa jispjega li wara l-ġurament tal-ħatra, l-President Coleiro Preca tagħmel l-ewwel spezzjoni tagħha tal-gwardja tal-unur u jitkanta l-innu Malti minn disa’ kantanti stabbiliti. Il-parata ser tkun taħt il-kmand tal-maġġur Joseph Pisani. Ser ikun hemm ukoll fly pass, permezz ta’ żewġ ajruplani u żewġ helikopters tal-Forzi Armati li jgħaddu minn fuq il-pjazza bħala sinjal ta’ salut. Il-Kontingent tal-Forzi Armati se jkun akkumpanjat mill-Banda tal-Forzi Armati, taħt id-direzzjoni tal-Maggur Ivan Borg li huwa id-direttur mużikali tal-banda. L-armata tkompli takkumpanja lill-President tul il-Presidenza kollha u għall-ewwel darba l-President se jkollha assistent personali mara mill-Forzi Armati.